दिलचस्प बात है कि वे जब सुदूर दक्षिण से उत्तर भारत आये तो यहाँ के विद्वत समाज में उनके प्रति घोर आशंका रही परन्तु अपने बनारस प्रवास के दौरान उन्होंने सहज ही वहाँ के पंडितों और दार्शनिकों में अपना सिक्का जमा लिया। इस दौरान बनारस में उन्हें अनेक शिष्यों ने गुरु रूप में अपनाया। कहा जाता है बनारस प्रवास के दौरान ही उन्होंने उपनिषदों पर विस्तृत टीकाएँ लिखीं। इनका ‘गीता भाष्य’ भी संभवतः बनारस में ही लिखा गया था।